Agudas Achim-synagogen (Brno)

Agudas Achim-synagogen i Brno i Tsjekkia, ble oppført i perioden 1935–1936 etter tegninger av Otto Eisler. Under andre verdenskrig (1939–1945) ble synagogen brukt som lagerhall. Bruken som sakralbygg ble gjenopptatt 6. september 1945. Arbeidet med å rekonstruere bygningen til opprinnelig form pågikk fra 2014 til 2016. Bygningen er beskrevet som uttrykk for Eislers ekstreme purisme i hans funksjonalistiske arkitektoniske stil. Fasaden preges av store, rasterformede vinduer, og innenfor disse finnes lyse rom for bønn, med eget galleri for kvinnene. Interiøret er tradisjonelt utformet med prekestolen plassert i midten og Hekhálen (Tora-skapet) plassert i bygningens østlige vegg. Tegningene var ferdige i 1934 og synagogen ble oppført av arkitektens brødre Arthur og Maurice Eisler to år senere. Brødrene Arthur og Maurice drev et av de største byggefirmaer i Brno, og oppførte også den kjente Tugendhatvillaen i Brno, til tegninger av Mies van der Rohe. «Agudas achim» er oversatt til engelsk med Community of Brethren. Synagogen ble oppført av ortodokse jøder som under første verdenskrig (1914–1918) hadde flyktet fra Galicia til Brno. Den er den eneste gjenværende av de opprinnelige fire synagogene i Brno. Referanser